Document ID: 31977L0541

Id-Direttiva tal-Kunsill
tat-28 ta’ Ġunju ta’ l-1977
dwar l-approssimazzjoni tal-liġijiet ta’ l-Istati Membri dwar ċintorini tas-sigurtà u sistemi ta’ trażżin f’vetturi bil-mutur
(77/541/KEE)
Il-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea u b’mod partikolari l-Artikolu 100 tiegħu,
Wara li kkunsidra l-proposta mill-Kummissjoni;
Wara li kkunsidra l-opinjoni tal-Parlament Ewropew [1],
Wara li kkunsidra l-opinjoni tal-Kumitat Ekonomiku u Soċjali [2],
Billi l-ħtiġiet tekiniċi li għandhom jiġu osservati minn vetturi bil-mutur konformIment mal-liġijiet nazzjonali għandhom x’jaqsmu inter alia ma’ ċintorini tas-sigurtà u sistemi tat-trażżin;
Billi dawn il-ħtiġiet ivarjaw minn Stat Membru għal ieħor; billi huwa għalhekk neċessarju li l-Istati Membri kollha jadottaw l-istess ħtiġiet jew b’żieda ma’ jew minflok ir-regolamenti eżistenti tagħhom, sabiex b’mod partikolari tiġi applikata l-proċedura ta’ approvazzjoni tat-tip tal-KEE li kienet is-suġġett tad-Direttiva tal-Kunsill 70/156/KEE tas-6 ta’ Frar ta’ l-1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom [3] biex ikunu applikati fir-rigward ta’ kull tip ta’ vettura;
Billi l-ħtiġiet komuni għall-partijiet interni tal-kompartiment tal-passiġġieri, il-pjan ta’ kontrolli, is-saqaf, id-dahar u l-parti ta’ wara tas-sedil ġew stabbiliti permezz tad-Direttiva 74/60/KEE [4]; billi l-ħtiġiet għall-muntaġġi interni rigward il-protezzjoni tas-sewwieq kontra l-ġrieħi mill-mekkaniżmu ta’ l-isteering f’każ ta’ impatt ġew stabbiliti permezz tad-Direttiva 74/297/KEE [5]; billi l-ħtiġiet li għandhom x’jaqsmu mas-saħħa tas-sedili u l-ankoraġġi tagħhom ġew stabbiliti permezz tad-Direttiva 74/297/KEE [6]; billi l-ħtiġiet li għandhom x’jaqsmu ma’ l-ankoraġġi għaċ-ċintorini tas-sigurtà ġew stabbiliti permezz tad-Direttiva 76/115/KEE [7]; billi ħtiġiet oħra li għandhom x’jaqsmu mal-muntaġġi nterni, b’mod partikolari dawk li għandhom x’jaqsmu mal-head restraints u l-identifikazzjoni tal-kontrolli, jiġu stabbiliti f’data aktar ’il quddiem.
Billi r-regoli għaċ-ċintorini tas-sigurtà u sistemi tat-trażżin jinkludu mhux biss ħtiġiet ta’ disinn iżda wkoll t-tqegħid tagħhom fil-vetturi bil-mutur;
Billi proċedura ta’ l-approvazzjoni tat-tip ta’ komponent armonizzat għal ċintorini tas-sigurtà u sistemi tat-trażżin tagħmilha possibbli għal kull Stat Membru sabiex jivverifika l-konformità mal-ħtigiet komuni ta’ disinn u ta’ ttestjar u sabiex jinforma lill-Istati Membri l-oħra dwar dak li jirriżulta billi jibgħat kopja taċ-ċertifikat ta’ l-approvazzjoni tat-tip ta’ komponent kkompletat għal kull tip ta’ ċintorin tas-sigurtà jew sistema tat-trażżin; billi t-tqiegħid ta’ marka ta’ l-approvazzjoni tat-tip ta’ komponent fuq iċ-ċintorini tas-sigurtà u s-sistemi tat-trażżin kollha mmanifatturati in konformità ma’ l-approvazzjoni tat-tip tal-KEE jwarrab il-ħtieġa ta’ verifiki tekniċi fuq dawn iċ-ċintorini tas-sigurtà u sistemi tat-trażżin fl-Istati Membri l-oħra;
Billi l-għan prinċipali tal-ħtiġiet armonizzati hu li jħeġġeġ is-sigurtà fit-toroq; billi għandu għalhekk ikun obbligatorju li jiġu mwaħħlin ċintorini tas-sigurtà u sistemi tat-trażżin fil-vetturi koperti b’din id-Direttiva;
Billi l-approssimazzjoni tal-liġijiet nazzjonali dwar vetturi bil-mutur tinvolvi r-rikonoxximent reċiproku mill-Istati Membri ta’ verifiki mwettqa minn kull wieħed minnhom fuq il-bażi tal-ħtiġiet komuni,
ADOTTA DIN ID-DIRETTIVA:
Artikolu 1
1. Kull Stat Membru għandu jagħti l- approvazzjoni tat-tip tal-KEE għal kull tip ta’ ċintorin tas-sigurtà bi tliet punti jew addominali u kull tip ta’ sistema tat-trażżin li jissodisfaw il-ħtiġiet dwar disinn u testijiet stabbiliti fi 2 ta’ l-Anness I u fl-Annessi IV sa XIV.
2. L-Istat Membru li jagħti l-approvazzjoni tat-tip tal-KEE ta’ komponent għandu jieħu l-miżuri neċessarji sabiex jiżgura li l-mudelli ta’ produzzjoni jikkonformaw mat-tip approvat, jekk hemm bżonn b’koperazzjoni ma’ l-awtoritajiet kompetenti fl-Istati Membri l-oħra.
3. Għall-għanijiet ta’ l-implimentazzjoni tal-paragrafu 2, għandu jkun biżżejjed li Stat Membru jiżgura li bħala minimu l-proċeduri ta’ kontroll tal-kwalità stabbiliti f’2.8.1 ta’ l-Anness I huma applikati.
Iżda, jekk il-verifiki huma magħmula mill-Istat Membru nnifsu, jew minn laboratorji awtorizzati minnu, il-metodi użati għandhom ikunu tali li jagħtu riżultati li jkunu ta’ min wieħed jorbot fuqhom għall-inqas daqs dawk li jiġu mogħtija mill-proċeduri previsti fil-paragrafu 1. Il-proċedura stabbilita f’2.8.2 ta’ l-Anness I hi, b’mod partikolari, metodu xieraq.
Artikolu 2
L-Istati Membri għandhom, għal kull tip ta’ ċintorin tas-sigurtà jew sistema tat-trażżin li huma japprovaw konformiment ma’ l-Artikolu 1, joħroġ lill-manifattur, jew lir-rappreżentant awtorizzat tiegħu, marka ta’ l-approvazzjoni tat-tip tal-KEE ta’ komponent li tkun konformi ma’ wieħed mill-mudelli murija fl-Anness III.
L-Istati Membri għandhom jieħdu l-miżuri kollha xierqa sabiex jipprevjienu l-użu ta’ marki li jistgħu joħolqu konfużjoni bejn ċintorini tas-sigurtà jew sistemi tat-trażżin li jkunu ġew mogħtija l-approvazzjoni tat-tip konformiment ma’ l-Artikolu 1 u mezzi oħra.
Artikolu 3
1. L-ebda Stat Membru ma jista’ jipprojbixxi t-tqegħid fis-suq ta’ ċintorini tas-sigurtà u sistemi tat-trażżin għal raġunijiet relatati mad-disinn tagħhom jew kif jaħdmu jekk ikollhom l- approvazzjoni tat-tip tal-KEE ta’ komponent.
2. Madankollu, Stat Membru jista’ jipprojbixxi t-tqegħid fis-suq ta’ ċintorini tas-sigurtà u sistemi tat-trażżin li għandhom marka ta’ l-approvazzjoni tat-tip tal-KEE ta’ komponent li konsistentement ma jikkonformawx mat-tip approvat.
Dak l-Istat għandu jinforma l-Istati Membri l-oħra u l-Kummissjoni minnufih dwar il-miżuri meħuda, filwaqt li jispeċifika r-raġunijiet għad-deċiżjoni tiegħu.
Artikolu 4
L-awtoritajiet kompetenti ta’ kull Stat Membru għandhom fi żmien xahar jibagħtu lil dawk ta’ l-Istati Membri l-oħra kopja taċ-ċertifikat ta’ approvazzjoni tat-tip ta’ komponent, li tiegħu hemm eżempju fl-Anness II, ikkompletat għal kull tip ta’ ċintorin tas-sigurtà u sistema tat-trażżin li huma japprovaw jew jirrifjutaw li japprovaw.
Artikolu 5
1. Jekk Stat Membru li jagħti approvazzjoni tat-tip tal-KEE ta’ komponent isib li numru ta’ ċintorini tas-sigurtà u sistemi tat-trażżin li għandhom l-istess marka ta’ approvazzjoni tat-tip tal-KEE ta’ komponent ma humiex konformi mat-tip li approva, għandu jieħu l-miżuri neċessarji sabiex jiżgura li mudelli ta’ produzzjoni jikkonformaw mat-tip approvat. L-awtoritajiet kompetenti ta’ dak l-Istat għandhom javżaw lil dawk ta’ l-Istati Membri l-oħra dwar il-miżuri meħuda, li jistgħu, fejn hemm nuqqas konsistenti li wieħed jikkonforma, jiġu estiżi għall-irtirar ta’ l-approvazzjoni tat-tip tal-KEE ta’ komponent. L-awtoritajiet imsemmija għandhom jieħdu l-istess miżuri jekk jkunu infurmati mill-awtoritajiet kompetenti ta’ Stat Membru ieħor dwar nuqqas ta’ konformità bħal dak.
2. L-awtoritajiet kompetenti ta’ l-Istati Membri għandhom jinfurmaw lil xulxin fi żmien xahar dwar kwalunkwe rtirar ta’ l-approvazzjoni tat-tip tal-KEE ta’ komponent u dwar ir-raġunijiet għal dik il-miżura.
3. Jekk Stat Membru li jkun ta approvazzjoni tat-tip tal-KEE ta’ komponent jikkontesta n-nuqqas li jikkonforma notifikat lilu, l-Istati Membri interessati għandhom jagħmlu ħilithom sabiex isolvu il-kwistjoni. Il-Kummissjoni għandha tinżamm infurmata u għandha, fejn neċessarju, iżżomm konsultazzjonijiet xierqa għall-għan li jintlaħaq ftehim.
Artikolu 6
Kull deċiżjoni meħuda bis-saħħa tad-disposizzjonijiet adottati fl-implimentazzjoni ta’ din id-Direttiva biex tiġi rifjutata jew irtirata approvazzjoni tat-tip tal-KEE ta’ komponent għal ċintorini tas-sigurtà jew sistemi tat-trażżin jew li tipprojbixxi t-tqegħid fis-suq jew l-użu tagħhom għandha tagħti fid-dettal ir-raġunijiet li fuqhom tkun ibbażata. Dawn id-deċiżjonijiet għandhom jiġu nnotifikati lill-parti interessata, li fl-istess ħin għandha tiġi infurmata bir-rimedji disponibbli għaliha taħt il-liġijiet fis-seħħ fl-Istati Membri u dwar il-limiti ta’ żmien permessi għall-eżerċizzju ta’ dawn ir-rimedji.
Artikolu 7
L-ebda Stat Membru ma jista’ jirrifjuta li jagħti approvazzjoni tat-tip tal-KEE jew approvazzjoni tat-tip nazzjonali għal vettura għal raġunijiet relatati maċ-ċintorini tas-sigurtà jew sistemi tat-trażżin li bihom il-vettura tkun mgħammra, jekk dawn ikollhom il-marka ta’ approvazzjoni tat-tip tal-KEE ta’ komponent u huma mwaħħlin skond il-ħtiġiet stabbiliti f’3 ta’ l-Anness I.
Artikolu 8
L-ebda Stat Membru ma jista’ jirrifjuta jew jipprojbixxi l-bejgħ, ir-reġistrazzjoni, id-dħul fis-servizz jew l-użu ta’ kwalunkwe vettura għal raġunijiet relatati maċ-ċintorini tas-sigurtà jew is-sistemi tat-trażżin tagħha, jekk dawn ikollhom il-marka ta’ l-approvazzjoni tat-tip tal-KEE ta’ komponent u jkunu mwaħħla skond il-ħtiġiet stabbiliti f’3 ta’ l-Anness I.
Artikolu 9
Għall-għanijiet ta’ din id-Direttiva, ‘vettura’ tfisser kwalunkwe vettura bil-mutur tal-kategorija M1 kif definit fl-Anness I tad-Direttiva 70/156/KEE maħsuba għall-użu fit-triq, li għandha għall-inqas erba’ roti u veloċità massima ddisinjata ta’ aktar minn 25 km fis-siegħa.
Artikolu 10
L-emendi neċessarji għall-addattament ta’ l-Annessi biex iqisu l-progress tekniku għandhom jiġu adottati skond il-proċedura stabbilita fl-artikolu 13 tad-Direttiva 70/156/KEE.
Artikolu 11
1. L-Istati Membri għandhom iġibu fis-seħħ id-disposizzjonijiet neċessarji sabiex jikkonformaw ma’ din id-Direttiva fi żmien 18-il xahar min-notifika tagħha u għandhom jinfurmaw minnufih lill-Kummissjoni b’dan.
2. L-Istati Membri għandhom jiżguraw li t-testi tad-disposizzjonijiet prinċipali tal-liġijiet nazzjonali li huma jadottaw fil-qasam kopert minn din id-Direttiva jiġu kkomunikati lill-Kummissjoni.
Artikolu 12
Din id-Direttiva hi indirizzata lill-Istati Membri.
Magħmula fil-Lussemburgu, fit-28 ta’ Ġunju 1977.

Labels: 7
8
18
15